|  |
| --- |
| **ZAKON**  **O DAVANJU GARANCIJE REPUBLIKE SRBIJE NEMAČKOJ FINANSIJSKOJ ORGANIZACIJI KFW PO ZADUŽENJU JP "ELEKTROPRIVREDA SRBIJE" ZA FINANSIRANJE PROJEKTA ZA NABAVKU RUDARSKE OPREME ZA POTREBE POVRŠINSKOG KOPA "TAMNAVA - ZAPADNO POLJE"**  ("Sl. glasnik RS", br. 34/2006) |

Član 1

Republika Srbija preuzima obavezu da kao garant izmiri obaveze JP "Elektroprivreda Srbije" po zaduženju kod nemačke finansijske organizacije KFW, u iznosu do 16 miliona evra.

Član 2

Garanciju iz člana 1. ovog zakona Republika Srbija (u daljem tekstu: Garant) daje nemačkoj finansijskoj organizaciji KFW na ime obaveze iz Ugovora o zajmu i finansiranju između KFW, Frankfurt na Majni i JP "Elektroprivreda Srbije", zaključenog 24. decembra 2003. godine u Beogradu i Prvog adenduma Ugovora o zajmu i finansiranju između KFW, Frankfurt na Majni (u daljem tekstu: KFW) i JP "Elektroprivreda Srbije" (u daljem tekstu: Zajmoprimac), zaključenog 22. avgusta 2005. godine.

Član 3

Otplatu zajma vrši Zajmoprimac, na račun KFW-a, u evrima.

Sredstva za otplatu zajma obezbediće Zajmoprimac, iz sopstvenih prihoda.

Zajmoprimac je dužan da sredstva za otplatu zajma obezbeđuje prema planu otplate za svaku povučenu tranšu, u iznosu koji uključuje glavnicu, obračunatu kamatu, proviziju na nepovučena sredstva i prateće troškove zaduživanja.

Član 4

Ako po osnovu izdate garancije Garant izvrši obavezu umesto Zajmoprimca, ima pravo na povraćaj glavnice, kamate, provizije na nepovučena sredstva, pratećih troškova zaduživanja i pratećih troškova koji nastanu zbog neizvršenja, odnosno neblagovremenog izvršenja obaveze, do visine iznosa izmirene obaveze, kao i pravo da od Zajmoprimca naplati obračunatu zakonsku kamatu.

Pravo na povraćaj sredstava iz stava 1. ovog člana Garant će ostvariti tako što će inicirati naplatu sa računa Zajmoprimca na osnovu ovlašćenja dobijenog od Zajmoprimca ili drugih instrumenata obezbeđenja, u skladu sa propisima kojima se uređuje platni promet.

Član 5

Danom stupanja na snagu ovog zakona prestaje da važi Zakon o davanju kontragarancije Republike Srbije Srbiji i Crnoj Gori po zaduženju JP "Elektroprivreda Srbije" kod nemačke finansijske organizacije KFW ("Službeni glasnik RS", broj 61/05).

Član 6

Ovaj zakon stupa na snagu osmog dana od dana objavljivanja u "Službenom glasniku Republike Srbije".